اسلام آباد: وزیراعظم محمد شہباز شریف پارینے کہ سختی تتون مون تروک آ قومک شون ہلیرہ، ملک ءِ ساڑی آ تنکی تیان کشنہ، اومیت ءِ کہ آئی ایم ایف تون معاہدہ ہندا تُو اٹی مریک، تدوک آ حکومت نا کنڈان ادارہ غاتیا بے بنداو دوبہ خلنگ و چینی کمپنی تیا کرپشن نا دوبہ غاتیان چینی کمامدار آک ڈکھیا مسر، دا تعلقداری تے مست آنبار کننگ کن برف دِیر مننگ اٹی ءِ، ایم ایل۔ ون ڈٹ انا پوروی ننا اولیت ءِ، دے و نن خواری کرسا دنیا ٹی تینا گوہوک آ ہند ءِ دوئی کینہ، دنیا ٹی حکومت آک گورننس نا زموار ءُ او ادارہ غاتے چلیفپسہ، نن زرمبادلہ نا کوڑی تے مون آ تخسا تینا اولیت آتا تعین ءِ کرینن۔ جمعہ نا دے آ وزیراعظم محمد شہباز شریف گرین لائن ٹرین سروس نا بناءِ کرے۔ داوخت آ وزیر ریلوائی خواجہ سعد رفیق، وزیر خزانہ سینیٹر اسحاق ڈار، وزیر ڈٹ بندی پروفیسر احسن اقبال اسک ہم تران کریر۔ وزیراعظم دود آن تران کرسا پارے کہ گرین لائن ہرانا بنداو ءِ نواز شریف نا تدوک آ دور اٹی تخنگاسس و بدبختی اٹ بے شمار ایلو ڈٹ آتیانبار دا ڈٹ ہم پد انا حکومت اٹ دم تس، نن دا سروس نا اول سرآن بناءِ کننگ آ نن اللہ تعالیٰ نا شکر ءِ ادا کینہ و وزیر ریلوائی و چینی کمپنی تے مبارکبادی ایتنہ۔ وزیراعظم پارے کہ داسہ ویگن تا معائنہ ءِ کرین دا پوسکن آ آسراتی تیان شپ ءُ، وزیر ریلوائی آؤٹ سورسنگ آ یخین تخک و ساڑی آ دور اٹی شونداری نا زینہ ہندادے کہ داڑان ریلوائی ٹی گچینی بریک و پاکستان ریلوائی ءِ فائدہ مریک۔ اوپارے کہ حکومت آتا کاریم ادارہ غاتے چلیفنگ آخا بلکن گورننس مریک۔ اوپارے کہ حکومت آک کارہ بریرہ پاکستان اینو ہموڑے سلوک ءِ ہراڑے اسہ اسہ پائی ءِ بچفنگ نا کوشست کننگ اُن۔ درملکی زرمبادلہ نا کوڑی تا حالیت آتے ہرسا نن اولیت آتے مقرر کرینن ہراٹی خور و دوائی تا درآمد ءِ اولیت تننگانے۔ پورو اومیت ءِ کہ آئی ایم ایف تون ہند اتُو معاہدہ مریک و دامشکل آتیان پیش تمنہ۔ اوپارے کہ دامشکل ءُ وخت اسے، پاکستان دنیا ٹی چاگڑدی کچٹی ٹی بیرہ اسہ درسد بشخ تخنگ آن پد ہم اونا گواچی مس و بدترین نوکاپ بس۔ سیوتی حکومت دے و نن ملک ءِ مشکل آتیان کشنگ کن کوشست کننگ اٹی ءِ، خواجہ سعد رفیق میرٹ نا بالادستی آ یخین تخک، ریلوائی ءِ ایلو ادارہ غاتیانبار مشکل آتا مون تروک ءِ، قوم تا زند اٹی مشکل بریک کاہک اوفتے تون مون تروک آ قومک ہی شون ہلیرہ ہندا دا مخلوط حکومت نا وژن ءِ و داڑا پورو وڑاٹ عمل کننگ انگ ءِ۔ اوپارے کہ ایم ایل ون ننا اولیتی ایجنڈا ٹی اوار ءِ۔ چین نا حکومت دا ڈٹ ءِ ترندی اٹ مون آ دننگ کن سنبرینگوک ءِ۔ تدوک آ حکومت اٹی ادارہ غاتیا بے بنداو دوبہ خلنگ و چینی کمپنی تیا کرپشن نا دوبہ خلنگ آن چینی کمامدار آتے تکلیف و اذیت رسینگا، ساڑی آ چین انا دورہ غاچین ننے پبی و گرم جوشی اٹ بخیر کرے، چینی زعما و الس پاکستان تون بھاز مہرومریبت کیک، تدو ک آ چارسال اٹی تعلقداری تے ہرا ٹھیس رسینگا اوفتے پدی اتنگ آسان ءُ کاریم اس اف ولے برف دِیر مننگ اٹی ءِ، چینی حکومت و الس نا منت وار اُن کہ او پاکستانی الس کن بے پناہ مہرومریبت نا جوزہ تخرہ، ننے تینا نت تیا سلنگ کن دا رویہ ءِ بدلیفوئی مریک، خواری ءِتینا شعار کروئی مریک، نن ہراوخت اسکان ایلو تا سیبو آ مرینہ۔ دا سفر مشکل ضرور ارے ولے نن دے و نن خواری کرسا ملک ءِ مون آ دینہ و ملک تینا گوہوکا ہند ءِ دوئی کیک۔
(اے پی پی)
